
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] у поступку контроле законитости и правилности рада Лекарске коморе Србије поступајући по притужби АА, из …, поднете преко пуномоћника адвоката ББ и ВВ, из … након окончаног испитног поступка Заштитник грађана је сачинио следећи [1:  „Сл. гласник РС“, бр. 98/06]  [2:  „Сл. гласник РС“, бр. 7105/21] 



ИЗВЕШТАЈ 
 О 
СЛУЧАЈУ СА  ПРЕПОРУКАМА 


Заштитнику грађана је поднела притужбу АА, из … (у даљем тексту: притужиља), преко пуномоћника адвоката ББ и ВВ, из … (у даљем тексту: пуномоћници), на рад и поступање Лекарске коморе Србије (у даљем тексту: Комора).
Притужбом  је наведено, а што произилази и из достављене документације, следеће: 
· да је ГГ – специјалиста неуропсхијатрије био лекар притужиље од августа 2020. год., од када му је она електронском поштом на његов захтев, достављала своју медицинску документацију у циљу упознавања са њом, као и да је као пацијенткиња лично посећивала именованог лекара до тренутка када јој се саопштило да је вештак одређен у поступку његов пријатељ;
· да је притужиља 28.3.2023. год. сазнала за „Стручно консултантско мишљење“ ГГ, односно извештај који је он сачинио у својству стручног саветника лица које је противник притужиље у поступку за самостално вршење родитељског права који се води пред надлежним судом;
· притужиља је преко пуномоћника 05.06.2023. год. поднела Регионалној лекарској комори Београд (у даљем тексту: РЛКБг) поднесак назначен као притужба на рад лекара ГГ – специјалисте неуропсхијатрије који је и стални судски вештак. Пуномоћници су навели да је именовани лекар био лекар притужиље, уз навођење свих детаља односа лекар – пацијент  … а да је потом као стручни саветник дао мишљење у судском предмету у коме је притужиља оштећена страна, а на захтев пуномоћника супротне стране у судском поступку.
· Поднетим поднеском – предлогом посебно је истакнут став притужиље да је именовани лекар повредио професионалну етику, као и тајност њених медицинских података којима је претходно, као њен лекар, располагао, те да је због односа лекар-пацијент који је међу њима већ постојао морао да одбије рад у конкретном предмету, односно није смео да има улогу стручног саветника;
· Суд части РЛКБг је актом бр. 18-… од 28.08.2023. год. обавестио пуномоћнике да је примљени предлог за покретање поступка пред Судом части, против проф. др. ГГ, предузетника Специјалистичке ординације из области неуропсихијатрије, уступили на даље решавање месно надлежној Регионалној лекарској комори Косова и Метохије (у даљем тексту: РЛККиМ), на адреси: …, ул. …, . Истим актом је наведено да је именовани лекар члан РЛККиМ која је месно надлежна Комора за вођење поступка, уз позивање на одредбе чл. 196. и чл. 204. Статута ЛКС – у поступку пред Судом части у првом степену, надлежан Суд према месту учлањења члана Коморе, односно према пребивалишту члана Коморе;
· Суд части РЛККиМ је решењем …/2023 од 18.09.2023. год. обуставио поступак покренут по притужиљином предлогу, јер нису испуњени формални услови за вођење поступка. Предметно решење, израђено на „темплејту“ са назначеним подацима (адреса, електронска адреса, интернет страна и контакт телефони) Регионалне лекарске коморе Београд, достављено је пуномоћницима 23.10.2023. год. У образложењу предметног решења наведено је да је у претходном поступку на основу самог предлога и поднетих прилога утврђено да се предлог не односи на кршење професионалне дужности или угледа члана Лекарске коморе приликом пружања медицинске услуге. …. Судски вештаци, иако су лекари са лиценцом Лекарске коморе, док дају свој налаз и мишљење (експертизу) у својству вештака, појединачно или као чланови Комисије, за свој рад одговарају редовном Суду, а не Комори…


I ИСПИТНИ ПОСТУПАК

Након сагледавања навода притужбе као и увида у приложену документацију, Заштитник грађана је оценио да су се стекли законом прописани услови за покретање поступка контроле правилности и законитости поступања Коморе. При заузимање става о оправданости покретања испитног поступака, Заштитник грађана је посебно имао у виду чињеницу да против акта Суда части РЛККиМ бр. …/2023 од 18.09.2023. год. нема могућности коришћења делотворног правног лека.
Заштитник грађана је закључком о покретању испитног поступка оцене законитости и правилности рада Коморе затражио изјашњење од органа о свим околностима у вези навода притужбе.[footnoteRef:3] Посебно је затражено да Комора на јасан и недвосмислен начин обавести Заштитника грађана о следећем: [3:  Акт дел. бр. 9694 од 15.4.2024. год. ] 

· Којим се одлучним разлозима Суд части РЛКБг руководио када се огласио месно ненадлежним за поступање у конкретном случају и уступио на даље решавање РЛККим, с обзиром да је алтернативно прописан начин одређивања месно надлежног првостепеног органа - место учлањења односно пребивалиште члана Коморе;
· На који начин се грађани - пацијенти, односно оштећена лица, могу информисати о месту учлањења односно пребивалишту члана Коморе, а што им је неопходан податак ради опредељивања првостепеног суда части при подношењу предлог за покретање поступка? Ова информација је Заштитнику грађана неопходна с обзиром да у јавно доступним подацима Коморе – Збирка података – евиденција лекара са важећом лиценцом[footnoteRef:4] нема података о томе;   [4:  https://www.lks.org.rs/clanovi-lks 
] 

· Да ли се у претходном поступку, приликом разматрања испуњености формалних улова за вођењем поступка пред првостепеним судом части, имала у виду чињеница да је захтевом описано поступање наведеног члана Коморе који је био лекар притужиље а потом на захтев пуномоћника „супротне“ стране у судском поступку као стални судски вештак дао стручно саветничко мишљење у вези своје пацијенткиње? Уколико јесте, затражено је да Комора Заштитника грађана детаљно информише о начину разграничења улоге лекара и улоге судског вештака у конкретном случају;
· Да ли се у претходном поступку, приликом разматрања испуњености формалних улова за вођењем поступка пред првостепеним судом части, имала у виду чињеница да је захтевом указано на наводну повреду професионалне етике од стране именованог члана Коморе – као лекара и као судског вештака?
· Да ли се у претходном поступку, с обзиром да је захтевом указано на наводну повреду  професионалне етике, имало у виду да су Кодексом медицинске етике ЛКС[footnoteRef:5] прописане дужности лекара вештака, па између осталог и експлицитно наведено да  Лекар не може да буде вештак у поступку где постоји сукоб интереса (чл. 42. ст. 4.); [5:  „Сл глсаник РС, бр. 104/16] 


Комора је својим актима[footnoteRef:6] доставила Заштитнику грађана изјашњења председника  Суда части РЛК Бг и Суда части РЛК КиМ, којима је наведено, између осталог, и следеће: [6:  Бр. …/24 од 16.5.2024. год. примљен и заведен под дел. бр. 12266 од 21.5.2024. год. и актом бр. …/24 од 12.6.2024. год. примљен и заведен под дел. бр. 14741 од 18.6.2024. год.] 

· Суд части РЛК Бг, по пријему притужбе притужиље поднете преко пуномоћника, утврдио да проф. др ГГ, предузетник Специјалистичке ординације из области неуропсихијатрије на …, запослен у …, није члан те РЛК и то је био довољан и потребан услов да се притужба са прилозима проследи Суду части РЛК КиМ, као месно надлежном, а чији је члан именовани лекар, о чему су обавештени притужиљини пуномоћници;[footnoteRef:7] [7:  Наведено у акту бр…/24 од 10.5.2024. год. од 10.5.2024. год. који је достављен у прилогу акта ЛКС бр. …/24 од 16.5.2024. год. који је код Заштитника грађана примљен и заведен под дел. бр. 12266 од 21.5.2024. год. ] 

· Суд части РЛК КиМ је у изјашњењу,[footnoteRef:8] најпре навео да је проф. др ГГ уписан у Именик Лекарске коморе Србије – огранак РЛК за Косово и Метохију а потом дао опширан осврт на институцију вештачења и улогу вештака и стручног саветника а у судским поступцима,  уз позивање на релевантне законске одредбе. Закључујући своје изјашњење, Суд части РЛК КиМ је навео следеће:  „Детаљним навођењем институције вештака и институције стручног сарадника указали смо на законске регулативе које одређују њихову улогу и функцију. У току судског поступка је могуће и треба указати на „сукоб интереса“ уколико постоји. Законско је регулисано поступање суда у погледу именовања личности вештака. Разумевајући улогу лекара – вештака и лекара стручног саветника, Суд је институција која је у току вештачења једина меродавна да налаз и мишљење лекара – вештака не прихвати, оспори или одбаци, именује нову личност лекара – вештака уколико у току процесног поступка уочила било какве неправилности, и да га у крајњем случају разреши вештачења. То није у домену Лекарске коморе, већ је поступање детаљно прецизирано у Закону о судским вештацима…“ [8:  акт бр. …/24 од 10.5.2024. год. од 10.5.2024. год. који је достављен у прилогу акта ЛКС бр. …/24 од 16.5.2024. год. који је код Заштитника грађана примљен и заведен под дел. бр. 12266 од 21.5.2024. год. 
] 

Комора је накнадно, на захтев Заштитника грађана[footnoteRef:9], обавестила овај орган[footnoteRef:10] да је …чланство у Комори, и према томе месна надлежност судова части Коморе установљена у односу на критеријум учлањења члана Коморе који се непосредно и искључиво заснива на пребивалишту члана Коморе. Истакнуто је да кад првостепени суд части утврди да није месно надлежан да води поступак огласиће се месно ненадлежним и предмет проследити суду части месно надлежним за вођење поступка. Комора је предметним актом посебно нагласила да подаци о пребивалишту лекара – члана Коморе, представљају пословну тајну у складу са актима Коморе и исти не могу јавно доступни, нити достављени трећим лицима. [9:  Акт дел. бр. … од 06.06.2024. год. - да на јасан и недвосмислен начин обавести Заштитника грађана на који начин се грађани - пацијенти, односно оштећена лица, могу информисати о месту учлањења односно пребивалишту члана Коморе, а што им је неопходан податак ради опредељивања првостепеног суда части при подношењу предлог за покретање поступка? Ова информација је Заштитнику грађана неопходна с обзиром да у јавно доступним подацима Коморе – Збирка података – евиденција лекара са важећом лиценцом (https://www.lks.org.rs/clanovi-lks) нема података о томе.
]  [10:  Акт бр. …/24 од 14.6.2024. год. примљен и заведен под дел. бр. 14741 од 18.6.2024. год.] 



II ЧИЊЕНИЦЕ И ОКОЛНОСТИ ПРЕДМЕТА
 
На основу спроведеног поступка, сагледавањем садржине притужбе, примљених изјашњења Коморе, информација и документације које су пуномоћници притужиље доставили, као и након извршеног увида у расположиву документацију,  утврђене су чињенице релевантне за сачињавања овог извештаја:
· да је ГГ – специјалиста неуропсхијатрије био лекар притужиље од августа 2020. год., од када му је она електронском поштом на његов захтев, достављала своју медицинску документацију у циљу упознавања са њом, као и да је као пацијенткиња лично посећивала именованог лекара до тренутка када јој се саопштило да је вештак одређен у поступку његов пријатељ др ДД;
· да је притужиља 28.03.2023. год. сазнала за „Стручно консултантско мишљење“ др ГГ, односно извештај који је он сачинио у својству стручног саветника лица које је противник притужиље у поступку за самостално вршење родитељског права који се води пред надлежним судом;
· притужиља је преко пуномоћника 05. 6.2023. год. поднела РЛКБг поднесак - притужбу на рад лекара др ГГ – специјалисте неуропсхијатрије који је и стални судски вештак. Пуномоћници су навели да је именовани лекар био лекар притужиље, уз навођење свих детаља односа лекар – пацијент  … а да је потом као стручни саветник дао мишљење у судском предмету у коме је притужиља оштећена страна, а на захтев пуномоћника супротне стране у судском поступку. Поднетим поднеском – предлогом посебно је истакнут став притужиље да је именовани лекар повредио професионалну етику, као и тајност њених медицинских података којима је претходно, као њен лекар, располагао, те да је због односа лекар-пацијент који је међу њима већ постојао морао да одбије рад у конкретном предмету, односно није смео да има улогу стручног саветника;
· Суд части РЛКБг је актом бр. … од 28.8.2023. год. обавестио пуномоћнике да је примљени предлог за покретање поступка пред Судом части, уступио на даље решавање месно надлежној РЛККиМ према месту учлањења члана Коморе, односно према пребивалишту члана Коморе;
· Суд части РЛККиМ је решењем …/2023 од 18.09.2023. год. обуставио поступак покренут по притужиљином предлогу, јер нису испуњени формални услови за вођење поступка. У образложењу предметног решења наведено је да је у претходном поступку на основу самог предлога и поднетих прилога утврђено да се предлог не односи на кршење професионалне дужности или угледа члана Лекарске коморе приликом пружања медицинске услуге. …. Судски вештаци, иако су лекари са лиценцом Лекарске коморе, док дају свој налаз и мишљење (експертизу) у својству вештака, појединачно или као чланови Комисије, за свој рад одговарају редовном Суду, а не Комори.

III РЕЛЕВАНТНИ ПРОПИСИ

Приликом сагледавања правилности и законитости рада органа јавне власти и утврђивање пропуста, Заштитник грађана руководио се одредбама Закона о коморама здравствених радника,[footnoteRef:11] Статута Лекарске коморе Србије,[footnoteRef:12] Кодекса медицинске етике Лекарске коморе Србије[footnoteRef:13] као и одредбама Законика о кривичном поступку, [footnoteRef:14] Закона о општем управном поступку[footnoteRef:15] и Закона о Заштитнику грађана. [11:   „Сл. гласник РС“, бр. 107/05, 99/10, 70/17 - УС]  [12:  „Сл. гласник РС“, бр. 111/06, 68/08, 14/10, 36/11 - УС, 43/11, 22/12, 70/17 - УС 63/22]  [13:   „Сл. гласник РС“, бр. 104/16]  [14:  „Сл. гласник РС“, бр. 72/11, 101/11, 121/12, 32/13, 45/13, 55/14, 35/19, 27/21 - УС, 62/21 - УС]  [15:  „Сл. гласник РС“, бр. 18/16, 95/18 - аутентично тумачење, 2/23 - УС] 


Законом о коморама здравствених радника оснивају се коморе здравствених радника, као независне, професионалне организације, уређује се чланство у коморама здравствених радника, послови, организација и рад комора, посредовање у споровима и судови части, као и друга питања од значаја за рад комора, међу којима је и Комора медицинских сестара и здравствених техничара Србије (чл. 1. и 2.). Комора, у складу са законом, обавља одређене послове као јавна овлашћења, између осталог, посредује у споровима између чланова коморе, односно између чланова коморе и корисника здравствених услуга и организује судове части за утврђивање повреде професионалне дужности и одговорности чланова коморе, као и за изрицање мера за те повреде (чл. 7.). Поред послова које Комора врши као јавна овлашћења, стара се и о угледу чланова коморе, односно о обављању послова здравствене делатности у складу са етичким кодексом (чл. 8.). Комора има огранке као своје организационе јединице (чл. 28.). Члан коморе дисциплински одговара пред судом части ако чињењем или нечињењем изврши повреду професионалне дужности или угледа члана коморе, између осталог и ако повреди етички кодекс (чл. 39. и 40.). Суд части образује се као суд части првог степена и суд части другог степена. Суд части првог степена образује се у седишту огранка коморе, а суд части другог степена у седишту коморе (чл. 42.). У поступку пред судом части сходно се примењују одговарајућа правила управног поступка о усменој расправи, доказивању, записнику и достављању, ако овим законом није друкчије одређено (чл. 45.). Застарелост покретања поступка пред судом части наступа истеком једне године од дана учињене повреде професионалне дужности и угледа члана коморе (47.).  
Статут Лекарске коморе Србије предвиђа да Лекарска комора Србије врши поверене послове и остале задатке и послове предвиђене законом и овим статутом посредством својих органа и органа својих огранака - регионалне коморе Лекарске коморе Србије које су основни облик територијалног организовања и повезивања чланова, установљене ради непосредног остваривања циљева и задатака Коморе и заједничких интереса чланова на подручју надлежности регионалне коморе (чл. 8.). Судови части се образују као судови части првог степена при регионалним коморама и Суд части другог степена - Врховни суд части на нивоу Коморе Србије.  Суд части првог степена је самосталан и независан орган регионалне Коморе који у првом степену покреће поступак по пријави физичког или правног лица или органа Коморе и одбацује или утврђује одговорност члана Коморе (чл. 43.). Судија који је спроводио истражне радње може покренути дисциплински поступак пред Судовима части на предлог пацијента, односно оштећеног лица или по службеној дужности, на предлог Скупштине Коморе, Управног одбора Коморе, Надзорног одбора Коморе, директора Коморе и Етичког одбора Коморе (чл. 218.). 
Предлог за покретање поступка доставља се председнику Суда части РЛК, а стручна служба Суда части испитује испуњеност формалних услова за вођење поступка пред Судом части – да ли предлог за покретање поступка садржи све потребно да би се на основу њега поступало, да ли је предлог поднела овлашћена особа или особа која нема правни интерес за вођење поступка као и да ли је предлог допуштен. Председник Суда части РЛК, коме је достављен предлог за покретање поступка дужан је у року од 30 дана да донесе решење којим се или констатује да су испуњени формални услови за вођење поступка пред Судом части или решење којим се предлог за вођење поступка пред судом части одбацује, уколико нису испуњени формални услови за вођење поступка. Против решења за постојање или непостојање формалних услова за покретање поступка није дозвољена жалба и исто се сматра коначним (чл. 220.).
Кодексом медицинске етике Лекарске коморе Србије утврђују се етичка начела у обављању професионалних дужности чланова Коморе, права и дужности чланова Коморе, однос према пацијентима, колегама, друштву и Лекарској комори Србије. Циљ Кодекса је да чува слободу и углед лекарског позива, подиже квалитет лекарских услуга и ојача поверење између лекара и пацијента, уз поштовање концепта аутономије и права пацијената (чл. 1.). Лекар вештак поступа самостално, непристрасно и објективно, без обзира на интерес наручиоца вештачења и страна у спору. Лекар не може да буде вештак у поступку где постоји сукоб интереса (чл. 42.).
Законик о кривичном поступку прописује да је стручни саветник лице које располаже стручним знањем из области у којој је одређено вештачење (чл. 125.). Пре испитивања од стручног саветника ће се захтевати да положи заклетву која гласи: "Заклињем се да ћу дати исказ у складу са правилима науке или вештине, савесно, непристрасно и по свом најбољем знању".

IV УТВРЂЕНИ  ПРОПУСТИ

Сагледавајући наводе примљене притужбе, прибављена изјашњења Лекарске коморе Србије и расположиву документацију, као и релевантне правне прописе, Заштитник грађана је уочио одређене пропусте у раду и поступању одн. у конкретном случају које се огледају у неделотворном поступању и занемаривању сагледавања свих аспеката обавеза чланова Коморе, а што је поступајући Суд части требао и морао да има у виду приликом спровођења конкретног поступка по притужиљином  предлогу за вођење поступка.
На основу навода притужбе, изјашњења Коморе, као и расположиве документације, произилази да је проф. др. ГГ био притужиљин лекар, те да му је на његов захтев од августа 2020. год. до марта 2021. год., електронском поштом, достављала своју медицинску документацију, укључујући и медицинску документацију из ...[footnoteRef:16] [16:  Наведено у притужби Заштитнику грађана и достављеним копија листинга електронске поште, као и у притужби/предлогу упућеној ЛКС од стране притужиљиних пуномоћника ] 

Такође, на основу расположиве документације неспорно произилази да је проф. др ГГ 23.3.2023. год, као стални судски вештак неуропсихијатријске струке поступао у својству стручног саветника – консултанта лица које је противник притужиље у поступку за самостално вршење родитељског права који се води пред надлежним судом.[footnoteRef:17] [17:  Увид у достављену копију као прилог притужбе Заштитнику грађана и предлог/притужбу Комори од стране притужиљиних пуномоћника.] 


Комора је, неспорно располагала свим наведеним информацијама јер су јој биле презентоване и документоване прилозима у прилогу притужбе/предлога за покретање поступка који су 12.06.2023. год. притужиљини пуномоћници поднели РЛК Бг.[footnoteRef:18] Наиме, притужиљини пуномоћници су пријаву/предлог против именованог лекара поднели РЛК управо и првенствено из разлога што је именовани лекар члан Коморе, те као члан Коморе обављао и предузимао одређене радње које доводе до њиховог закључка да је повредио професионалну етику. [18:  Увид у поднесак примљен и заведен код РЛК Бг под бр. …/23 од 12.6.2023. год.] 


РЛК БГ је 28.08.2023. год. утврдила да за поступање по примљеном предлогу није месно надлежан суд части те РЛК, те је исти проследила Суду части РЛК КиМ, која је исти примила 08.09.2023. год., односно тек након 88 дана од момента када су се притужиљини пуномоћници обратили РЛК Бг. Заштитник грађана стога не може да уважи тврдњу Коморе да у ретким случајевима када је предлог за покретање поступка поднет месно ненадлежном Суду части, без одлагања се предмет доставља месно надлежном суду, јер у конкретном случају за поступање Суда части РЛК „без одлагања“ и прослеђивање месно надлежном Суду части РЛК Ким било потребно 88 дана. Термин „без одлагања“ значи одмах, хитно, неодложно реаговање а не подразумева прослеђивање 88 дана након пријема предлога. Имајући у виду обавезу органа да странкама омогући да успешно и целовито остваре и заштите своја права, елементаран предуслов за то је да орган мора да поступа без одуговлачења. У конкретном случају, евидентно је да орган није поступао у складу са својим обавезама јер је РЛК Бг било потребно 88 дана да утврди да није надлежна и да захтев уступи РЛК КиМ као месно надлежном органу, што је супротно начелу делотворности и економичности поступка.

Заштитник грађана, уз дозу резерве, уважава став и тумачење Коморе у погледу утврђивања месно надлежног суда части одн. да се месна надлежност судова части установљава на основу критеријума учлањења члана Коморе који се непосредно и искључиво заснива на пребивалишту члана Коморе, те да нису у питању два критеријума на основу којих се утврђује месна надлежност суда части, учлањење или пребивалиште члана Коморе, већ један критеријум – учлањење члана Коморе. Значи, по ставу Коморе, релевантан је искључиво и једино податак о регионалној лекарској комори која води евиденцију из Именика чланова Коморе за чланове који на територији те регионалне лекарске коморе имају пребивалиште.
Међутим, Заштитник грађана се не слаже са ставом Коморе да информација о пребивалишту, у смислу наведених прописа ради одређивања надлежности суда части, треба тумачити у буквалном смислу одн. да конзумира податке о адреси пребивалишта (нпр. адреса, кућни број, број стана и сл.) већ пребивалишта у смислу територијалне надлежности РЛК (Београд, Нови Сад, Ниш, Крагујевац или Косово и Метохија). Уколико се има у виду изјашњење Коморе да је за одређивање месно надлежног суда части за поступање по захтевима за покретање поступка искључиво релевантан критеријум учлањење, Заштитник грађана уважавајући овакав став Коморе, сматра да се мора учинити јавно доступним податак за сваког члана о РЛК у којој је он учлањен.
Управо из тих разлога, неопходно је да грађанима – пацијентима и другим лицима која имају интерес, Комора обезбеди доступност података за сваког члана која, од пет (5) РЛК[footnoteRef:19] је територијално надлежна да води евиденцију из Именика чланова Коморе, те самим тим и које РЛК је суд части надлежан да поступа по предлогу за покретање поступка. Тиме би се обезбедила доступност потпуних информација грађанима, а истовремено се ни на који начин не би угрозило право на заштиту личних података чланова Коморе, са једне стране а истовремено, са друге стране, растеретили би се  судови части првог степена и умањило трошење кадровских и материјалних ресурса за спровођење радњи у таквим ситуацијама. [19:   чл. 8. Статута ЛКС: „У саставу Лекарске коморе Србије су:
1) Лекарска комора Србије - Регионална лекарска комора Београда;
2) Лекарска комора Србије - Регионална лекарска комора Војводине са седиштем у Новом Саду;
3) Лекарска комора Србије - Регионална лекарска комора за југоисточну Србију са седиштем у Нишу;
4) Лекарска комора Србије - Регионална лекарска комора за централну и западну Србију са седиштем у Крагујевцу;
5) Лекарска комора Србије - Регионална лекарска комора Косова и Метохије са седиштем у Косовској Митровици.“
] 


Након спроведеног испитног поступка Заштитник грађана је утврдио да је Суд части РЛК КиМ, коме је достављен предлог за покретање поступка поступао у оквиру својих овлашћења, али је при том начинио и пропуст јер је апстраховао већи број навода из предлога, који су поткрепљени пратећом документацијом и тежиште ставио само на примедбе поводом судског поступка, те утврдио да нису испуњени формални услови за вођење поступка. Заштитник грађана закључује, да је изразита карактеристика поступања органа у конкретном случају поступање било неделотворно. 
Наиме, поступајући председник Суда части РЛК КиМ, је делимично сагледао наводе предлога, занемарујући већи део приложене документације и евидентних податка, на којима није успео да утврди испуњеност формалних услова за спровођење прописаног поступка, што указује на неделотворно поступање, односно активност без резултата. Заштитник грађана, и поред детаљног сагледавања садржине предметног решење, као и добре воље да разуме који од прописаних услова предлог за покретање поступка пред Судом части који су притужиљини пуномоћници поднели не испуњава, не дели мишљење изнето у том акту – да нису испуњени формални услов за вођење поступка. Посебну сумњу и сенку на исправност овакве одлуке додатно поткрепљује чињеница да у предметном решењу није наведено који од прописаних формалних услова[footnoteRef:20] у конкретном случају није испуњен. [20:  Чл. 218.ст. 3. Статута ЛКС: „Предлог за покретање поступка пред Судом части странка може поднети Суду части, у писменом облику и такав предлог мора да садржи: назив органа пред којим се води поступак; име и презима лекара против кога се води поступак; податке о запослењу лекара; време и место извршења повреде; чињенице и околности неопходне да се повреда одреди и квалификује; доказе којима се поткрепљују наводи из пријаве, као и предлоге које доказе треба извести пред Судом части; као и предлог да се лекар прогласи одговорним.
] 


Посебно је забрињавајућа чињеница да, и поред тога што Комора, односно њени надлежни органи (РЛК и судови части), у конкретном случају није испунила своју обавезу благовременог и делотворног поступања, донета одлука  - решење[footnoteRef:21] да се обуставља поступак јер нису испуњени формални услови, не подлеже никаквој провери у одговарајућем поступку од стране вишег органа Коморе (осим евентуално судском), с обзиром да против донетог решења није дозвољена жалба и исто постаје коначно. [21:  Суд части РЛК Ким …/2023 од 18.9.2023. год. ] 

Управо зато, Заштитник грађана сматра да је Комора у обавези да се додатно постара и да обезбеди да њени надлежни органи приликом поступања по предлогу притужиоца – грађана – пацијената и других лица који имају правни интерес, сагледају све наводе предлога, приложену документацију, доступне податке а да се приликом утврђивања испуњеност формалних услова за даље поступање руководе искључиво одредбама прописа који експлицитно прописују формалне услове. 
Заштитник грађана, без намере и жеље да улази у оцену основаности сумње за постојање повреде професионалне дужности и/или угледа члана Коморе и покретање поступка пред Судом части на основу поднетог предлога за покретање поступка против члана Коморе у конкретном случају, јер уосталом није ни надлежан за то, неспорно је утврдио да је Комора занемарила наводе притужиљиних пуномоћника да је именовани лекар, најпре био „њен лекар“ у кога је имала поверење и управо уз апсолутно поверења који пацијент има у лекара достављала му је своју медицинску документацију, укључујући и документацију која је била предмет каснијег вештачења у судском поступку. Именовани лекар је, неспорно у судском поступку у коме је притужиља једна од активних учесника, као стручни саветник ангажован од стране супротне стране, дао своје стручно саветничко изјашњење.  Комора је апсолутно занемарила наводе пријаве/предлога којима је указано на непрофесионално поступање именованог члана Коморе, наводећи да је именовани лекар повредио професионалну етику, као и тајност њених медицинских података којима је претходно, као њен лекар, располагао, те да је због односа лекар-пацијент који је међу њима већ постојао морао да одбије рад у конкретном предмету, односно није смео да има улогу стручног саветника. 
При заузимању става да је Комора (надлежне РЛК и судови части) начинила пропуст у конкретном случају јер је само фрагментарно разматрала наводе предлога, уз занемаривање битних околности, Заштитник грађана је посебно захвалан Комори на есејском приказу улоге судског вештака, стручног саветника као и њихове улоге, без обзира што достављеним изјашњењем Комора није навела изворе из којих је извукла и цитирала текст, што се најблаже може окарактерисати као некоректно,[footnoteRef:22] али се слаже са изнетим ставом да оно што примарно карактерише појам стручног саветника је његов двојан положај у судском поступку. Материјално – он је вештак …..Формално, са аспекта судске процедуре положај стручног саветника је уподобљен положају сведока у кривичном поступку. Такође, не сме се занемарити чињеница да стручни саветник пре испитивања полаже заклетву која гласи: „Заклињем се да ћу дати исказ у складу са правилима науке или вештине, савесно, непристрасно и по свом најбољем знању".[footnoteRef:23] [22:  Упоредити садржај акта РЛК КиМ бр. …/24 од 07.5.2024. год. са садржајем рада Милана Давидовића, судије Вишег суда у Краљеву, на тему „Вештак и стручни саветник у кривичном проступку“ UDC 343.2/.7(497.11) – (рад је презентован 26. 9. 2013. године у оквиру V семинара форензике са темом: „Судска медицина”, који је одржан у периоду од 25. до 27. 9. 2013. године на Копаонику) доступан на https://scindeks-clanci.ceon.rs/data/pdf/0017-0933/2014/0017-09331402107D.pdf 
]  [23:  Чл. 126. ст. 2. ЗКП] 

Заштитник грађана сагледавајући поступање у конкретном случају, изражава бојазан да надлежни орган, као у конкретном случају тако и у другим истоветним или сличним ситуацијама, при било каквом помену у пријави/предлогу  вишеструке улоге члана Коморе – вештак и/или стручни саветник Комора, занемарује све друге наводе и чињенице и заузима став да је „Суд институција која је једино меродавна…“ и да  „то није у домену Лекарске коморе.“[footnoteRef:24] Заштитник грађана сматра да је овакав став Коморе недопустив, јер да је овакав став одржив, у Кодексу медицинске етике[footnoteRef:25] којим се утврђују етичка начела у обављању професионалних дужности чланова,  њихова права и дужности, однос према пацијентима, колегама, друштву и Лекарској комори Србије, у циљу да чува слободу и углед лекарског позива, подиже квалитет лекарских услуга и ојача поверење између лекара и пацијента, уз поштовање концепта аутономије и права пацијената, не би  посебно утврђивао и наводио дужности лекара вештака.[footnoteRef:26] [24:  Наведено у акту РЛК КиМ бр. …/24 од 07.5.2024. год]  [25: 
]  [26:  Чл. 42. и 43.] 


Све околности, по мишљењу Заштитника грађана, Комора је требала и морала да има у виду, да свестрано и свеобухватно сагледа, како наводе предлога притужиљиних пуномоћника, тако и приложену документацију и уз уважавање позитивно правних прописа да преиспита и утврди да ли су се стекли услови за спровођење поступка а не да своју одлуку базира на само једном фрагмету предлога, уз занемаривање осталих делова.

Позитивни прописи и начела добре управе захтевају од органа да поступају и предузимају мере и радње у оквиру своје надлежности, у складу са законом. Пропуштање радњи из делокруга рада органа, односно само фрагметнарно поступање, је пропуст који за последицу има стварање правне несигурности, отежавање правног положаја грађана и кршење његових права али и стварање неповерења код грађана у рад органа којима су поверена јавна овлашћења. 

Заштитник грађана је става да позитивни прописи и начела добре управе захтевају од Лекарске коморе Србије да према грађанима поступа у доброј намери и да се у сваком тренутку води рачуна о равнотежи појединачних интереса грађана и законом утврђеног јавног интереса, уз апсолутно уважавање интереса и права чланова Коморе.
***

Након спроведеног испитног поступка, а на основу свега изнетог, уважавајући стандарде домаћег и међународног права, чињенице и доказе, Заштитник  грађана налази да су у раду и поступању контролисаног органа начињени пропусти који се огледају у незаконитом поступању, и то:

I	ЛЕКАРСКА КОМОРА СРБИЈЕ начинила је пропуст у свом раду јер није омогућила јавну доступност податка неопходних за утврђивање месне надлежности огранака – регионалних лекарских комора те грађани – пацијенти/оштећена лица немају информацију ком огранку односно регионалној лекарској комори могу да поднесу пријаву за утврђивање одговорности члана Коморе, што директно утиче на дужину трајања поступка и самим тим отежава и успорава остваривање законом прописаних права грађана.

II 	ЛЕКАРСКА КОМОРА СРБИЈЕ по предлогу притужиље АА, из …, поднетом преко пуномоћника адвоката ББ и ВВ, огранку - Регионалној лекарска комора Београда 12.6.2023. год., није правовремено реаговала већ је исти тек након 88 дана одн. 08.9.2023. год. достављен Регионалној лекарској комори Косова и Метохије, чији је Суд части месно надлежан за поступање у конкретном случају.

III	ЛЕКАРСКА КОМОРА СРБИЈЕ начинила је  пропусте на штету оправданих правних очекивања и на закону заснованих интереса АА, јер Суд части Регионалне лекарске коморе Косова и Метохије није свестрано и свеобухватно сагледао, како наводе предлога притужиљиних пуномоћника, тако и приложену документацију и уз уважавање позитивно правних прописа да преиспита и утврди да ли су се стекли услови за спровођење поступка већ је своју одлуку базирао на само једном делу предлога, уз занемаривање осталих делова.
Утврђени пропусти у раду Лекарске коморе Србије начињени су на штету права грађана јер им је повређено право на поштовање закона.

V УПУЋЕНЕ ПРЕПОРУКЕ

На основу утврђених недостатака у раду, Заштитник грађана препоручује Лекарској Комори Србије следеће:

I 	ЛЕКАРСКА КОМОРА СРБИЈЕ ће одмах, без одлагања предузети потребне мере и активности да би грађанима била доступна информација за сваког члана, ком огранку – регионалној лекарској комори, грађани (пацијенти и друга оштећена лица) могу поднети евентуалну пријаву за утврђивање одговорности члана Коморе.
II 	Потребно је да ЛЕКАРСКА КОМОРА СРБИЈЕ – Суд части РЛК КиМ сагледа све околности и преиспита своје ставове и мишљења изнета у:
· решењу бр. …/2023 од 18.9.2023. год. којим је обустављен поступак по предлогу притужиље АА, из …, поднетом преко пуномоћника адвоката ББ и ВВ, јер нису испуњени формални услови за вођење поступка, као и
- акту достављеном Заштитнику грађана[footnoteRef:27] да, кад је у питању пријава пацијента у вези поступања члана Коморе у улози вештака или стручног саветника „то није у домену рада Лекарске коморе“. [27:  Број …/24 од 07. 5. 2024. год. достављен у прилогу изјашњења ЛКС бр. …/24 од 16.5.2024. год. примљен и заведен дел. бр. 12266 од 21.5.2024. год.] 


III 	Потребно је да се ЛЕКАРСКА КОМОРА СРБИЈЕ  додатно постара и да обезбеди да њени надлежни органи приликом поступања по предлогу притужиоца – грађана – пацијената и других лица који имају правни интерес, сагледају све наводе предлога, приложену документацију, доступне податке и тек након тога утврде испуњеност формалних услова за даље поступање.

IV	ЛЕКАРСКА КОМОРА СРБИЈЕ упознаће  своје  огранке – регионалне лекарске коморе са садржином препоруке како би се спречили исти или слични пропусти и/или незаконито поступање у будућности.
Лекарска комора Србије у року од 60 дана обавестити Заштитника грађана о поступању по препорукама уз достављање релевантне документације и других доказа на основу којих се са сигурношћу може утврдити да је по препорукама поступљено. 
	
ЗАМЕНИК ЗАШТИТНИКА ГРАЂАНА

	
Слободан Томић


 
Делиградска 16,  11000 Београд
Телефон: (011) 2068 -100       www.zastitnik.rs        e-mail: zastitnik@zastitnik.rs 
Делиградска 16,  11000 Београд
Телефон: (011) 2068 -100       www.zastitnik.rs        e-mail: zastitnik@zastitnik.rs 
image1.png




image2.jpeg
a°
i X

3alUTUTHUK rpahaHa
Zastitnik gradana




